Foto's: Demi-Leigh, verloofde vier eg Suid-Afrikaans fees | Maroela Media
Demi-Leigh en Tim by een van die vieringe voor hul troue (Foto: Hanri Human via Instagram)
Demi-Leigh Nel Peters, die voormalige Mej. Heelal, en haar verloofde, die professionele Amerikaanse bofbalspeler Tim Tebow, het die afgelope naweek spoggerige partytjies gehou om hul huweliksviering mee af te skop.
Daar was twee geleenthede in die Wes-Kaap: die een met 'n eg Suid-Afrikaanse tema en die ander 'n eietydse skemerkelkiegeleentheid. Tebow se hele familie het na Suid-Afrika gekom vir dié geleentheid.
Hoewel daar bespiegel is dat dié twee gesellighede verband hou met die twee se troue, is inligting omtrent hul troue nog nie bekend nie.
Tebow en Nel-Peters het albei Saterdag foto's van 'n geleentheid gedeel waar Tim in 'n spoggerige ligpienk pak geklee was en Demi-Leigh gesprankel het in 'n wit Gert Johan Coetzee-vererok.
Na aanleiding van die foto's en video's wat bekendgemaak is, was daar gesigverf, tromspelers en braaivleis betrokke by die tipies Suid-Afrikaanse geselligheid. Gaste het rustig op tuinstelle en banke in die buitelug saamgekuier.
Nel-Peters het foto's van die geleentheid op Instagram gedeel met die onderskrif "Welkom in Suid-Afrika".
Demi-Leigh en Tim by 'n skemerkelkie voor hul troue (Foto: Hanri Human via Instagram)
Daarna het die paartjie 'n elegante skemerkelkie bygewoon, waar Nel-Peters 'n rooi katpak met krale op geborduur aangehad het. Tebow het 'n wynrooi pak gedra.
Een lang tafel het plek gemaak vir gaste om te sit. 'n Verskeidenheid pienk blomme het uitgestaan teen die swart dekor van die aand, waarvoor Zavion Kotze gesorg het.
Tebow het in 'n toespraak by die skemerkelkie gesê dat hy bly is dat hulle hul viering in Suid-Afrika kom hou het.
"Niks sou dieselfde gewees het as sy [Nel-Peters] nie by die huis was nie. So ek wou haar eer deur hierheen, na Suid-Afrika, te kom. En wil dankie sê dat julle vir haar 'n plek gee waarvoor sy so baie lief is," het hy gesê.
Nel-Peters en Tebow het ontmoet terwyl sy die Mej. Heelal-kroon gedra het in 2018. Hulle het op 9 Januarie 2019 verloof geraak en albei woon tans in New York.
Demi-Leigh in 'n wit vererok wat Gert-Johan Coetzee gemaak het (Foto: Hanri Human via Instagram)
Demi-Leigh Nel-Peters In die nuus
Sjoe, die twee is omtrent lief vir die kollig!
n Pragtige, gelukkige paartjie. Ek is bly hulle trou in ons land !
Natuurlik moet hulle lief vir die kollig wees, sy was immers ons eie Mej Suid-Afrika en Mej Heelal gewees en hy n bekende in sport kringe ! Hulle verdien dit en al die aandag !!!
Dit was nie altyd maanskyn en rose vir Demi nie, nes ons huidige Mej Heelal. Albei was in die diep kant in New York ingegooi. Demi is deur diepe hartseer met die wete dat haar enigste sussie baie siek was hier, en intussen oorlede is. Tim en Werner Wessels was altyd daar vir haar gewees, dis nie maklik nie. Ek wens hulle net die heel beste toe vir die toekoms en mag hul tot in ewigheid so gelukkig wees !!!
Ja Mrs Schutte, Demi was absoluut hartgebroke. Sy het alles vir haar sussie gedoen, die skoonheid kompetisies, ens, en het keer op keer weg gebreek uit New York, om haar sussie hier te kom sien.